b'\n_START_ARTICLE_\nDvojezi\xc4\x8dna kri\xc5\xbeanka\n_START_PARAGRAPH_\nDvojezi\xc4\x8dna kri\xc5\xbeanka je kombinacija dveh kri\xc5\xbeank na en, enak lik s tem, da je ena kri\xc5\xbeanka sestavljena v enem jeziku, druga v drugem jeziku.\n_START_SECTION_\nPoreklo\n_START_PARAGRAPH_\nDvojezi\xc4\x8dna kri\xc5\xbeanka je nastala v Kanadi, zato jo poznamo tudi pod imenom Kanadska kri\xc5\xbeanka. Opisi so bili v angle\xc5\xa1kem in francoskem jeziku.\n_START_SECTION_\nDvojezi\xc4\x8dna kri\xc5\xbeanka na podro\xc4\x8dju nekdanje dr\xc5\xbeave\n_START_PARAGRAPH_\nDvojezi\xc4\x8dna kri\xc5\xbeanka na podro\xc4\x8dju nekdanje Jugoslavije je bila prvi\xc4\x8d objavljena v bjelovarskem ugankarskem \xc4\x8dasopisu\xc2\xa0\xc2\xbbMini \xc4\x8cvor\xc2\xab\xc2\xa0\xc5\xa1t:27 (1. avgusta 1970), ko je bil objavljen poziv sestavljalcem, da naj jo sestavijo na prilo\xc5\xbeeni lik. Pobudnik in avtor ideje za dvojezi\xc4\x8dno kri\xc5\xbeanko je bil hrva\xc5\xa1ki ugankar Slavko Peleh. V razpisu je bilo navedeno, da naj bodo kri\xc5\xbeanke v jezikih tedanje dr\xc5\xbeave (hrva\xc5\xa1kem, slovenskem, makedonskem, srbskem), kot tudi v tujih jezikih, predvsem v angle\xc5\xa1kem, nem\xc5\xa1kem, italijanskem, francoskem in esperantu . Oblika in vrsta (lik) dvojezi\xc4\x8dne kri\xc5\xbeanke nista predpisana, pomembno je, da sta lika enaka. Zaradi zahteve po enakosti lika je najbolj primerna oblika klasi\xc4\x8dne, simetri\xc4\x8dne kri\xc5\xbeanke. Dodatna te\xc5\xbeava je tudi v ugankarskih pravilih posameznih jezikovnih variant, saj je te\xc5\xbeko dobiti lik, ki bi zadostil zahtevam dveh razli\xc4\x8dnih ugankarskih pristopov. V hrva\xc5\xa1kem in srbskem ugankarstvu cenijo velike beline, kar povzro\xc4\x8da ob robovih ve\xc4\x8dje \xc5\xa1tevilo izoliranih in \xc4\x8drnih polj, kar pa ni v skladu s slovenskimi ugankarskimi pravili._NEWLINE_Prva dvojezi\xc4\x8dna kri\xc5\xbeanka je bila objavljena v Mini \xc4\x8cvoru \xc5\xa1t:35 (21. novembra 1970) v hrva\xc5\xa1ko nem\xc5\xa1ki verziji. Avtor hrva\xc5\xa1kega dela je bil Stjepan Grci\xc4\x87 iz Osijeka, medtem, ko je bil avtor nem\xc5\xa1kega dela Slavko Peleh iz Zagreba._NEWLINE_Druga dvojezi\xc4\x8dna kri\xc5\xbeanka je bila objavljena v Mini \xc4\x8cvoru \xc5\xa1t:43 (13. marca 1971) v hrva\xc5\xa1ko makedonski verziji. Avtorja sta bila Drago \xc5\xa0tiglic iz Vrbovskega in Ilija Petrovski iz Tetova._NEWLINE_Pozneje so bile objavljene \xc5\xa1e nekatere dvojezi\xc4\x8dne kri\xc5\xbeanke, predvsem v izdajah \xc4\x8cvora Bjelovar._NEWLINE_Z usihanjem dejavnosti \xc4\x8cvora in razpadom nekdanje dr\xc5\xbeave se je izgubila tudi ta oblika kri\xc5\xbeanke. V Sloveniji razen nekaterih poskusov ni bila velikokrat publicirana.\n_START_SECTION_\nVarianta dvojezi\xc4\x8dne kri\xc5\xbeanke\n_START_PARAGRAPH_\nBile so objavljene manj\xc5\xa1e dvojezi\xc4\x8dne kri\xc5\xbeanke v razli\xc4\x8dici, da sta opisa v dveh razli\xc4\x8dnih jezikih zahtevala enako geslo. Praviloma so tovrstne dvojezi\xc4\x8dne kri\xc5\xbeanke te\xc5\xbeje re\xc5\xa1ljive, saj zahtevajo ve\xc4\x8dji dele\xc5\xbe lastnih in geografskih pojmov, ki so v obeh jezikih enakopisnice.'